འདིར་ངེས་པར་གླེང་དགོས་པ་ཞིག་ནི།བལ་ཡུལ་དུ་ཡོད་པའི་ནང་པའི་གནས་ཆེན་ཁག་ཡིན་ཏེ།བྱིན་རླབས་ཀྱི་གཟི་འོད་དང་ལྷན་དུ་ལོ་རྒྱུས་ཀྱི་རིན་ཐང་ཧ་ཅང་ཆེ་བའི་གནས་ཆེན་གང་མང་ཞིག་བལ་བོའི་ཡུལ་འདིར་ཡོད་ལ།དེ་དག་ཕལ་ཆེ་བར་ལོ་ངོ་སྟོང་ཕྲག་གི་བྱུང་རབས་ཡོད་པ་ཤ་སྟག་ཡིན།ང་ཚོ་བལ་ཡུལ་དུ་སླེབས་ནས་ཉིན་འགར་ཐོ་འགོད་དང་དཔར་ལེན།གཟུགས་གཞིར་བརྟག་དཔྱད་དང་།མཉམ་འབྲེལ་རྒྱལ་ཚོགས་ཀྱི་སྐྱབས་བཅོལ་ཚན་པས་བཅར་འདྲི་བྱེད་པ་སོགས་ཀྱི་ལས་ལ་བྲེལ་བས་གནས་མཇལ་བྱེད་རྒྱུ་མ་བྱུང་ལ།རྒྱལ་སར་སྤྲོ་འཁྱམས་ལ་འགྲོ་རྒྱུ་དེ་བས་ཀྱང་མ་བྱུང་།འོན་ཀྱང་མི་རིང་བར་སྣེ་ལེན་ཁང་གི་གཟའ་ཉི་མ་དང་འཁེལ་བས་དུས་དེ་དང་སྟབས་བསྟུན་ནས་ང་དང་གྲོགས་པོ་སྐོར་ཅིག་འཕགས་པ་ཤིང་ཀུན་ལ་མཇལ་དུ་སོང་བ་ཡིན།གནས་མཆོག་འདི་ནི་རི་བོ་ཆུང་ཆུང་ནགས་ཀྱིས་བསྐོར་བ་ཞིག་གི་སྒང་དུ་ཡོད་པས།བལ་ཡུལ་གྱི་རྒྱལ་སའི་ཕྱོགས་མང་པོ་ཞིག་ནས་མཇལ་ཐུབ་ལ།དེ་ལས་ཀྱང་ང་ཚོར་མཚོན་ན་སྡོད་གནས་དང་ཅུང་ཐག་ཉེ་སར་ཡོད་པས་གསེར་འོད་འཕྲོ་བའི་མཆོད་རྟེན་གྱི་ཉི་ཟླའི་གཟི་མདངས་གསལ་པོར་མཇལ་ཐུབ།ངས་གསལ་པོ་ཞིག་མ་ཤེས་ཀྱང་མི་རྣམས་ཀྱིས་བཤད་ཚུལ་ལྟར་ན།མཆོད་རྟེན་འདི་ནི་འདས་པའི་སངས་རྒྱས་འོད་སྲུང་གི་སྐབས་ནས་ཡོད་པར་བཤད་ལ།དེའི་ནང་དུ་སངས་རྒྱས་དང་བྱང་སེམས་འཕགས་པ་དགྲ་བཅོམ་མང་པོའི་སྲང་བསྲེལ་ཡང་བཞུགས་ཟེར།སྔོན་དུས་མཆོད་རྟེན་འདིའི་མཐའ་ཀུན་མཚོ་ཆེན་པ་ཞིག་གིས་བཀང་ནས་ཡོད་ནའང་།ཕྱིས་སུ་རྒྱ་ནག་ནས་འཇམ་དབྱངས་ཀྱི་སྤྲུལ་བ་དགེ་སློང་ཞིག་མཆོད་རྟེན་འདིར་གནས་མཇལ་དུ་བྱོན་པ་ན།རྫུ་འཕྲུལ་དང་མི་ལྡན་པའི་སྐྱེ་བོ་གཞན་རྣམས་མཚོས་འགལ་རྐྱེན་གྱིས་བགྲོད་དཀའ་བར་བརྟེན་མཚོ་བྲི་བར་བྱས་པ་དང་།དེར་གནས་པའི་ཀླུ་རྣམས་ཀྱི་ཆེད་དུ་མཚོ་ལྷག་མ་ཞིག་ཡོད་པ་དེ་ད་ལྟ་ཡང་ལེ་ཤོད་ཀྱི་ལམ་ཕྱོགས་སུ་ཡོད་པའི་མཚོ་རལ་གྲི་ཟེར་འདི་ཡིན་ཞེས་བལ་ཡུལ་བ་ཚོར་འཆད་སྲོལ་ཡོད་སྐད།འཕགས་ཡུལ་གྱི་སློབ་དཔོན་ཆེན་པོ་ཀླུ་སྒྲུབ་ཀྱང་གནས་འདིར་ཕེབས་པ་ན་མཆོད་རྟེན་གྱི་གནས་རི་འདིར་ལྗང་མདོག་གི་ནགས་ཚལ་མེད་ནའང་།ཁོང་གིས་དབུ་སྐྲ་ཕྱོགས་སུ་གཏོར་བར་མཛད་པས་དེ་ནས་བཟུང་རི་འདིའི་ངོས་སུ་མེ་ཏོག་དང་ལོ་འདབ་སྣ་ཚོགས་པའི་རྐང་འཐུང་གི་ཚལ་རྣམས་བྱུང་བར་གྲགས།མ་ཟད་སློབ་དཔོན་གྱིས་ཀླུ་ཡུལ་ནས་གདན་དྲངས་པའི་ཤེར་ཕྱིན་གྱི་པོ་ཏི་ཡིན་བྱ་བ་གླེགས་བམ་ཆེས་ཆེན་པོ་རྣམས་ཀྱང་ད་ལྟ་བལ་ཡུལ་གྱི་ཁྲེང་མེན་དུ་ཡོད་པའི་ལྷ་ཁང་རྙིང་པ་ཞིག་ཏུ་བཞུགས་ཡོད་པ་ཁོ་བོས་ཀྱང་མཇལ་རྒྱུ་བྱུང་།ནཱལེནྡྲའི་མཁས་པ་ཆེན་པོ་སློབ་དཔོན་དབྱིག་གཉེན་འདིར་ཡུན་རིང་བཞུགས་ཤིང་།ཕྱིས་སུ་གྲོང་དུ་གྲྭ་བས་ཞིང་རྨོ་བ་གཟིགས་པ་ན་ཐུགས་ཕམ་དེ་མཐར་སྐུ་མྱ་ངན་ལས་འདས་པའི་གནས་ཡང་འདི་ཡིན་པར་བཤད།གང་ལྟར་འཕགས་པ་ཤིང་ཀུན་གྱི་མཆོད་རྟེན་འདི་དད་པའི་རྗེས་འབྲང་གི་ནང་པ་ཙམ་མ་ཟད་རིགས་པའི་རྗེས་འབྲང་གི་ཕྱི་རོལ་བ་དག་གི་ཡིད་ཀྱང་དབང་མེད་དུ་འཕྲོག་པའི་གནས་ཤིག་འདུག་པས།འདིར་གནས་མཇལ་གཅིག་བུ་མིན་པར་ལྗོངས་རྒྱུར་སླེབས་པའི་ནུབ་ཕྱོགས་པའང་ཆེས་མང་པོ་མཐོང་རྒྱུ་ཡོད་ལ།དེ་དག་གི་ཆེ་ཆུང་འདྲ་མིན་གྱི་དཔར་ལེན་འཕྲུལ་ཆས་བརྒྱུད་ནས་གནས་མཆོག་འདི་འཛམ་གླིང་ཤར་ནུབ་ཀྱི་སྐྱེས་བུ་ཚོའི་མིག་སྔར་བཤམས་བཞིན་པ་ནི་དུས་རབས་ཀྱི་ཁྱད་ཆོས་མཚོན་པའི་ནུབ་ལུགས་ཀྱི་ཚོང་ལས་དམིགས་བསལ་བ་ཞིག་ཀྱང་རེད།དེ་དག་ནི་རྟོག་བཏགས་དང་དངོས་ཡོད་གང་ཡིན་བདག་གི་ཤེས་རབ་སོ་མེད་པའི་རྙིལ་འདྲ་བ་འདིས་དཔྱད་ཐབས་བྲལ་ཞིང་།མིག་སྔར་ཡོད་པ་ནི་མཆོད་རྟེན་རིན་པོ་ཆེ་གསེར་མདོག་གིས་ཀུན་ནས་མཛེས་ཤིང་།འདབ་ཏུ་དགྲ་བཅོམ་རྣམས་ཀྱི་སྲིང་བསྲེལ་གཟུངས་སུ་བཞུགས་པའི་མཆོད་རྟེན་ནག་པོ་ཆེ་ཆུང་མང་པོ་བཞུགས།དེ་དག་གི་གྲལ་དུ་དཔལ་གུར་གྱི་མགོན་པོའི་སྐུ་བརྙན་ཞིག་ཡོད་པ་དེ་ཧ་ཅང་བྱིན་རླབས་ཆེ་བར་བཤད་མོད་མི་ཕལ་མོ་ཆེས་ནི་སྐུ་དེ་མཐོང་གིན་མེད་པ་འདྲ།མཆོད་རྟེན་རིན་པོ་ཆེའི་ཕྱི་དབྱིབས་ནི་རང་རེར་མཆོད་བརྒྱད་དུ་གྲགས་པ་དག་དང་མི་འདྲ་བར་ཞབས་དང་བུམ་པ་ཟླུམ་ཞིང་དབུའི་ཉི་ཟླ་དང་བང་རིམ་གསེར་རྩི་གཤའ་མས་མཛེས་པར་བརྒྱན་ཡོད།མཆོད་རྟེན་མཐའ་འཁོར་དུ་འཁོར་ཕྲེང་བང་ཚད་ཆུང་ཞིང་མདོག་སྨུག་པོ་ཅན་ཕྱི་ངོས་སུ་ལནཛྙ་འབུར་མ་བྱས་པ་ཞིག་ཡོད་པ་དེ་རང་རེའི་དགོན་པ་རྣམས་སུ་ཡོད་པ་དང་ཆེར་འདྲ་བར་འདུག་ནའང་།དེ་དག་ཀུན་ཀྱང་དུས་ཕྱིས་སུ་བཞེངས་པ་ལས་སྔོན་དུས་ནས་ཡོད་པ་ཞིག་ནི་མིན་པར་སྣང་།མཆོད་རྟེན་འགྲམ་ནས་ཕྱོགས་བཞིར་བལྟས་ན་བལ་ཡུལ་གྱི་ལུང་གཤོང་འདི་ལག་མཐིལ་དུ་བཞག་པ་ལྟར་གསལ་པོར་མཐོང་ཐུབ་པར་མ་ཟད།གནས་འདི་ས་མཐོ་བའི་རྐྱེན་གྱིས་ཁོར་གཞན་ལས་མཁའ་དབུགས་གཙང་བ་ཡོད་པ་དེས་ཐག་རིང་ནས་སླེབས་པའི་མི་རྣམས་ལ་རང་བཞིན་གྱིས་ངལ་གསོ་བཟང་པོ་ཞིག་ཐོབ་བཞིན་ཡོད།